Trump-regering verval toenemend in chaosDonald Trump. Foto: AP Photo/Paul Sancya Die Trump-regering verkeer toenemend in chaos. Duisende poste in die administrasie is steeds nie gevul nie en twee van pres. Donald Trump se belangrikste raadgewers het die afgelope tyd bedank. Verlede week was sekerlik een van die slegste weke tot nog toe vir Trump met sy nuwe kommunikasiehoof, Anthony Scaramucci, wat al vloekende ander senior kollegas in die Withuis met ’n joernalis bespreek het. Kort ná hierdie onsmaaklike voorval het Trump sy baie bekwame stafhoof, Reince Priebus, afgedank. Dit alles nadat Trump se woordvoerder, Sean Spicer, ook onlangs skielik bedank het. Intussen het Trump en die Republikeinse Party se pogings om pres. Barack Obama se mediese hervorming, die Obamacare-wetgewing, te laat herroep en te vervang, ook verlede week finaal misluk. Dit het tot ’n bitter woordewisseling gelei waarin Trump sy party se leierskap deeglik sleggesê het. Trump se binnelandse agenda begin al hoe meer skipbreuk ly weens die onvermoë van die Republikeine om wetgewing deur te voer. Daar is tans soveel binnegevegte in die Republikeinse Party dat daar twyfel bestaan of belastinghervorming, Trump se volgende belangrike doelwit, enige kans op sukses het. Trump het ook meer en meer kopsere op die internasionale front. Die VSA se verhouding met Rusland het verlede week nog ŉ verdere duik gevat nadat die Amerikaanse kongres nuwe sanksies teen Rusland ingestel het en Rusland in antwoord daarop opdrag gegee het dat meer as 700 Amerikaanse diplomate Rusland moet verlaat. Intussen word Rusland se verhouding met lande soos China en Iran net sterker. Die spanning met Noord-Korea vererger. Daar bestaan tans geen duidelike plan hoe om die krisis te hanteer nie en die geweld en politieke onrus in Venezuela kan vir die VSA heelwat uitdagings skep. Die ondersoek na Russiese inmenging in die Amerikaanse verkiesing verlede jaar tel ook stoom op en talle persone naby aan Trump word toenemend hierby geïmpliseer. Robert Mueller, wat aangestel is om die ondersoek te lei, beplan duidelik om diep te krap en terwyl sy ondersoek besig is, plaas dit ŉ demper op die Trump-administrasie se werk. Ná ses maande as president is Trump die ongewildste president sedert peilingsagentskappe met gereelde gewildheidspeilings begin het. Minder as 40% van Amerikaners is nog tevrede met sy werk as president. Trump geniet egter steeds sterk steun onder dié mense wat verlede jaar vir hom gestem het en die vraag bestaan of al die probleme in die Withuis een of ander tyd ook die goeie getroue Trump-ondersteuners kan begin vervreem. Daar bestaan geen twyfel dat die Trump-administrasie onder druk verkeer. Tog het Trump talle bekwame mense in sy span en het die Republikeinse Party ŉ meerderheid in die senaat en huis van verteenwoordigers. In elke krisis behoort daar ook ŉ geleentheid te wees en indien Trump daarin kan slaag om sinvolle hervormings deur die kongres te laat goedkeur en om byvoorbeeld met die hulp van China die geskil met Noord-Korea by te lê, kan dinge nog omgekeer word. Trump se herverkiesingsveldtog is eers oor meer as drie jaar van nou af, maar die tendens van binnegevegte, onprofessionele gedrag, inkonsekwente optrede en verdagmakery sal dan baie vinnig tot ŉ einde moet kom.